Efter at Nordjyske Bank er kommet med et officielt bud på Nørresundby Bank, trækker Spar Nord sit tilbage.

Spar Nord har onsdag eftermiddag tilbagekaldt sit købstilbud på Nørresundby Bank. Det oplyser banken i en selskabsmeddelelse. Tilbagekaldelsen kommer, efter at Nordjyske Bank tidligere på onsdagen har fremsat sit officielle købstilbud på samtlige aktier i Nørresundby Bank. Spar Nord vurderer, at selv om tilbuddene fra banken selv og fra Nordjyske Bank rent økonomisk er nogenlunde identiske, så har tilbuddet fra Nordjyske Bank større sandsynlighed for at blive gennemført, og derfor trækker banken sit eget bud tilbage. I forvejen ejer Spar Nord 54,9 procent af aktierne i Nørresundby Bank. Derfor ville Spar Nord være blevet en stor aktionær i det nye Nordjyske Bank, hvis denne lykkedes med at overtage Nørresundby Bank. Men i meddelelsen skriver Spar Nord, at banken ikke har en "strategisk interesse" i at blive stor aktionær i det nye Nordjyske Bank. I stedet vil Spar Nord, hvis Nordjyske Banks tilbud accepteres, sælge sin andel af aktier i Nørresundby Bank. Dette ventes ifølge Spar Nord at kunne give en gevinst på 240 millioner kroner.